Document ID: /roh_data/filtered/fineweb-2-filterrobots_roh.jsonl.gz/37373

Per la Grezia è ina cunvegna cun ils crediturs pussaivla, quai ha ditg il minister Alekos Flambouraris en la televisiun statala. I vegnia a dar ina cunvegna, perquai ch'in bancrut na saja per nagin d'avantatg. Ils 18 da zercladur sa raduna la gruppa da l'euro ina giada dapli davart la crisa da finanzas. Tenor diplomats vegnia era discutà da prolungar il program d'agid per ulteriurs 3 mais.
L'atmosfera è miserabla
Ludivina Petridis da Mustér ha vivi 38 onns en Grezia, 15 onns ha ella lavurà tar l'ambassada Svizra. Dapi il 2013 viva ella puspè en Svizra. Mo tuttina ha Ludivina Petridis anc adina blers amis e parents en Grezia. La populaziun greca saja fitg consternada. Els sajan frustrads, malcuntent ed era malsegirs. Resumà pon ins dir che l’atmosfera en Grezia saja actualmain simplamain miserabla. Ma Ludivina Petridis menziuna era ch’ils Grecs han ina mentalitad fitg positiva. Els pensian adina ch’ins chattia la fin finala anc in soluziun.